钦定古今图书集成/明伦汇编/官常典/第543卷 > 《张畅传后论》宋·书
## 钦定古今图书集成/明伦汇编/官常典/第543卷 > 《张畅传后论》宋·书

史臣曰：夫将帅者，御众之名，士卒者，一夫之用。坐谈
兵机，制胜千里，安在乎蒙楯前驱，履肠涉血而已哉！
山涛之称羊祜曰：“大将虽不须筋力，军中犹宜彊健。”
以此为言，则叔子之干力弱矣。杜预文士儒生，射不
能穿札，身未尝跨马，一朝统大众二十馀万，为平原
都督，王戎把臂入林，亦受专征之寄，何必山西猛士，
六郡良家，然后可受脤于朝堂，荷推毂之重。及北兵
深入，徐服恇震，非张畅正言，则彭汴危矣。岂其身捍
飞镝，手折云冲，方足使穷揲假命，危城载安乎？“仁者
之有勇”，非为臆说。